اسلام آباد (اے پی پی) پاکستان تحریک انصاف (پی ٹی آئی) نا سینیٹر فیصل جاوید پارینے کہ اپوزیشن نا غٹ جماعت آتا کانفرنس(اے پی سی) نا مسخت حکومت آن قومی مفاہمت آرڈیننس (این آر او) ہلنگ نا ءِ تانکہ او وڈی خوری نا مقدمہ غاتیان بچنگ کیر۔ نجی ٹی وی چینل نا پروگرام اٹ گپ وتران کرسا اوتنقید کرسا پارے کہ اپوزیشن جماعت آک درکار کانود سازی نا اہمیت آن بلد مننگ آن پد ہم ایف اے ٹی ایف نا بابت بل آتیا بلیک میلنگ نا چم آتے کاریم اٹ اتنگ ءُ۔ اوپارے کہ حزب اختلاف نا سلاہ ئی ترمیم مقدمہ غاتتون مون تروک سینئر اپوزیشن راہشون تے فائدہ ترفنگ کن ئس۔ ہرافتے ٹی مسکوہی وزیراعظم نواز شریف، اونا مار و مسڑ، شہباز شریف و اونا مار، مسکوہی صدر آصف علی زرداری و جعلی بینک اکاؤنٹ اسکینڈل اٹ اوار اونا سنگت آک اوار ءُ۔ اوپارے کہ حکومت اپوزیشن نا غیر منطقی خواست آتے امنا کرسا احتساب نا عمل ءِ وخت اس ہم غیر موثر مننگ کن ہلیپک۔
